**ΕΥΡΥΔΙΚΗ – ΤΡΕΙΣ ΕΚΔΟΧΕΣ**

**ΤΡΑΓΟΥΔΙ ΓΙΑ ΕΝΑΝ ΑΔΕΙΟ ΚΟΣΜΟ**

“*She talked about the empty world  
With eyes like poison birds”*

*“Empty World”, Cure*

Είκοσι τέσσερα

φεγγάρια ολόκληρα από τη μέρα που ήρθες

-έφυγαν:

θυμάται το αίμα όσα ξεχνάει η καρδιά

φυτεύει η αγκαλιά μυστικά

σε κορμί χοϊκό ρίζες

Ουρανού

Κι αν είναι άζωτο το παρόν

άφατος ο δεσμός που μας ενώνει

και μας χωρίζει ο χρόνος

ενεστώς τα μέλλοντα

άδηλα

άδειος ο κόσμος κι ο κόσμος μου

άδειος

- μες στο κεφάλι μου βαδίζουν στρατιές νεκρών

στοιχηδόν- πώς να μιλώ για τα μάτια σου

με μαύρα φονικά πουλιά

μες στα μάτια;

Πώς να ξεμάθω πώς να μάθω από την αρχή

να ξεχνώ

να ριζώνω ξανά να ξεριζώνομαι

-όπως στη μήτρα έμβρυο -

χτίζω παράδεισους με υλικά κατακλυσμού

αιμοδότης αθώα εγώ των σκιών

τρέφομαι η δόλια πια με αίμα

φταίει που υπήρξα σκοτάδι και φως μαζί

Ανάσταση και Θάνατος

και κάθε που βυθομετρώ το έρεβος

φαντασιώνομαι άστρα

φταίει που ονειρεύομαι πύλες

ανοιχτές, όχθες συνδεδεμένες

χωρίς Αχέροντες, ψυχοπομπούς, χωρίς κριτές, αγγελιοφόρους

χωρίς μαντείες, προφήτες, οιωνούς

χωρίς ζυγαριές των ψυχών, τάματα, αρχαία νομίσματα

με όλο το κληρονομικό μας δικαίωμα

ακέραιο

-στον Παράδεισο-

μισώ σαν πρώτα τους αποχαιρετισμούς

φοβάμαι περισσότερο να κοιμηθώ φοβάμαι περισσότερο

να κλείσω τα μάτια

**ΤΟ ΣΧΕΔΙΟ ΤΟΥ ΟΥΡΑΝΟΥ**

Όσα φεγγάρια λάμψαν στρογγυλά στο κεφάλι μου

τόσες νύχτες σβηστήκαν σκόρπιες

στον ουρανό

- αβοήθητες

(το φεγγάρι περιέχει ταυτόχρονα το χάσιμο και την ολοκλήρωση)

και πώς να γυρίσει πίσω κανείς όταν κανείς δεν υπάρχει;

όταν τίποτα δεν περιμένει πια εκεί; -

ήταν άλλο, απ’ την αρχή, για εμάς

το σχέδιο του ουρανού

-οι συντεταγμένες του κορμιού μια πόλη δείχνουν φανταστική-

σεισάχθεια προσωπική

μέσα σε δέρματα τείχη

(κι αν σκάψεις λίγο θα δεις: μες στη μεγάλη θάλασσα ζει μια άλλη θάλασσα βαθιά στη νύχτα μια άλλη νύχτα μέσα στη λήθη μια άλλη λήθη μες στο σκοτάδι ένα άλλο σκοτάδι περιμένει καρτερικά να γεννηθεί μες στη σποδό των άστρων τα άστρα -φάροι τυφλών)

ΥΓ Υπάρχει αλήθεια μια εκδοχή που δε σκέφτηκε κανείς

μπορεί ο Ορφέας να μην υπήρξε μπορεί

να τον δημιούργησε η αγάπη της για ‘κείνον για να ‘χει να περιμένει

κάποιον στο θάνατο για να πιστέψει ξανά πως

θα ζήσει ή ίσως

για να το πάρει απόφαση

πως στους ζωντανούς δε πρόκειται πάλι να ‘ρθεί

ή μπορεί εκείνη -η Ευρυδίκη- να μην υπήρξε αληθινή

μπορεί ο Ορφέας να την αγάπησε όπως αγαπάμε

έναν ίσκιο μπορεί

να ήθελε να πιστεύει πως γίνεται κάποιος μέσα από κάποιον άλλο, αν αγαπήσει,

να σωθεί- ή ίσως αν αγαπηθεί- μπορεί την Κόρη να την επινόησε

όπως οι απεγνωσμένοι

κι οι παράφρονες επικαλούνται από ανάγκη

απόγνωση και στοργή

από απελπισία και τρέλα καθαρή

μες στο απόλυτο σκοτάδι μαύρο ανέσπερο

φως

-τον έρωτα

**ΤΑΜΑΤΑ**

Ήξερες να τάζεις θαύματα εγώ

Ήξερα να πιστεύω

Πάρε απ’ τα χέρια μου τα τάματα

Κνήμες, δάχτυλα, στήθια από μάρμαρο, έμβρυα σιδερένια, ασημένιες

καρδιές

τα σώματα- μέλη μας σε τσιγκέλια σφαχτάρια κρεμασμένα -νεκρά

σε στήλες λίθινες αρχαίες

κι άσε με να ανασαίνω μόνη εδώ την αιώνια σκουριά πώς

να κρατώ αναπνοές σε σώμα διαμελισμένο

ρετάλια ρούχα φθαρτά μες σε σεντούκια παλιά το σακάκι σου πια

κανείς δε θα φορέσει

Πάρε απ’ τα χέρια μου τα θαύματα

μου βαραίνουν τους αγκώνες

ψάξε κάποιον να επισκευάζει αγκαλιές

κάποιον να κολλάει συντρίμματα

κάποιον με υπομονή και λέξεις αστέρια ζωντανές

μες στου ουρανού το αίμα

Πάρε απ’ τα χέρια μου τα θαύματα

οι ώμοι μου κρέμασαν δεν θέλω να τα κρατάω ίσως

να επιστέψω κάποτε ζωντανή

με ολόκληρες λέξεις συλλαβές

ίσως μπορέσω να πω ‘σ’ αγαπώ’ -πάλι

και να πιστεύω

Πάρε από τα χέρια μου τα θαύματα

δεν ξέρω να τα κατοικώ

η Λήθη μεγάλωσε

η Μνήμη πονάει

τα παρακάλια δεν τα θέλω πια συνήθισα

-δεν περιμένω

Πάρε απ’ τα χέρια μου τα θαύματα

Και για αγάπη μη μιλάς

Ένα μονάχα πες μου, αν θες:

«έρχεσαι ως ζωοδότης», λες,

«στην αρχαία σπηλιά, απόψε για να με πάρεις»

«Για να με σώσεις έρχεσαι ή για να σωθείς;»

Πες «από’ μένα τι ζητάς;»

«Ποια ολοκαίνουρια προσμονή θέλεις για να μου τάξεις;»

«Σκέφτηκες άραγε ποτέ

πως ίσως ο θάνατος είναι εκεί έξω μαζί σου - στο φως -

κι εγώ εδώ η ζωντανή

– στο σκοτάδι;»